
ANEXA NR.1
DISPOZIŢII SPECIALE - PARTEA COMUNĂ
Prezentele Dispoziţii Speciale fac parte din Contractul de Delegare şi privesc obligaţiile şi responsabilităţile Autorităţii Delegante şi Operatorului în legătură cu Serviciile publice de alimentare cu apă şi de canalizare din Unităţile Administrativ-Teritoriale membre ale ADI  din  Judeţul Timiş

Acest document va fi aplicat în coroborare cu:
Dispoziţiile Generale ale Contractului de Delegare

Dispoziţiile Speciale – Partea de Apă

Dispoziţiile Speciale – Partea de Canalizare

Termenii utilizaţi în aceste Dispoziţii Speciale sunt definiţi în cadrul Dispoziţiilor Generale ale Contractului de Delegare

TITLUL I – PRINCIPII OPERAŢIONALE

CAPITOLUL I - PRINCIPII

Articolul 1 – Permanenţa şi continuitatea

1.1
Operatorul este obligat să implementeze toate prevederile necesare pentru a asigura o furnizare continuă şi constantă a Serviciilor delegate.

În acest scop, Operatorul se angajează să satisfacă din punct de vedere cantitativ şi calitativ cererea Utilizatorilor de servicii de alimentare cu apă potabilă şi de canalizare, în limita posibilităţilor tehnice.

1.2
În zonele unde Serviciile au început să fie recent furnizate, precum şi în zonele izolate, Operatorul poate ca, în urma unei convenţii exprese cu Autoritatea Delegantă, să stabilească un serviciu adaptat.

1.3. 
Serviciile pot fi suspendate temporar şi parţial în scopul de a proteja toate lucrările definite în articolele 6 şi 8 de mai jos sau de a executa lucrări de branşare/racordare sau lucrări în legătură cu echipamentele şi instalaţiile, care trebuie să fie scoase din funcţiune

Operatorul se angajează ca numărul şi durata acelor operaţiuni să fie minime şi să limiteze suspendarea temporară şi parţială a Serviciilor delegate strict la necesităţile operaţionale. Asemenea operaţiuni vor fi executate în acele perioade şi acele momente când întreruperile ar fi cel mai puţin susceptibile de a provoca neajunsuri Utilizatorilor.

Operatorul trebuie, în prealabil, să-i informeze pe Utilizatori despre datele şi perioadele acestor întreruperi, conform dispoziţiilor legale în vigoare.

Atunci când împrejurări neaşteptate reclamă o intervenţie urgentă, Operatorului, în mod excepţional, îi este permis să efectueze o intervenţie fără notificare prealabilă. Dacă este posibil, Operatorul trebuie să-i informeze pe Utilizatori şi, dacă este necesar, să transmită Autorităţii Delegante un raport asupra situaţiei.

Articolul 2 - Adaptabilitatea

2.1
Operatorul este obligat să recurgă la mijloacele rezonabile şi să ia toate măsurile adecvate în scopul de a adapta echipamentele şi instalaţiile ce formează Sistemele publice de alimentare cu apă şi de canalizare la evoluţia standardelor şi tehnicilor şi, în general, să îmbunătăţească furnizarea Serviciilor delegate către Utilizatori.

2.2
De îndată ce este identificată o deficienţă sau un risc în acest sens, Operatorul trebuie să efectueze lucrările necesare în vederea menţinerii funcţionării Serviciilor delegate, cu o marjă de siguranţă suficientă.

2.3
Atunci când prevederi legale sau regulamente noi impun modificarea echipamentelor sau instalaţiilor existente, Operatorul trebuie ca, în termenele prevăzute în dispoziţiile mai sus menţionate şi, în cazul imposibilităţii nerespectării acestora, într-un termen rezonabil, să efectueze lucrările de punere în conformitate, potrivit articolului 25.5 din Dispoziţiile Speciale – Partea Comună. Operatorul va ţine la dispoziţia Autorităţii Delegante planul şi programele lucrărilor respective.

2.4
În cazul apariţiei unei situaţii în care ar putea fi pusă în pericol siguranţa persoanelor şi a bunurilor, Autoritatea Delegantă poate da Operatorului instrucţiuni pentru efectuarea lucrărilor necesare, cu o programare în timp pe care o stabileşte de comun acord cu Operatorul. În situaţia în care Operatorul nu respectă aceste termene, Autoritatea Delegantă poate încredinţa aceste lucrări unui contractant ales de el, pe cheltuiala Operatorului.

2.5
Autoritatea Delegantă şi Operatorul trebuie să colaboreze pentru studierea noilor prevederi şi standarde, în scopul de a conveni în ceea ce priveşte consecinţele financiare şi tehnice specifice asupra furnizării Serviciilor delegate, anterior implementării lor.

2.6
Prevederile prezentului articol nu împiedică punerea în aplicare a modificării/ajustării preţurilor şi   tarifelor, conform prevederilor articolului 26 de mai jos şi, dacă este necesar, ale articolului 63 din Dispoziţiile Generale ale Contractului de Delegare, în situaţia în care modificările necesare ar avea un impact semnificativ asupra costurilor operaţionale sau costurilor investiţiilor pentru Serviciile delegate.

Articolul 3 – Egalitatea de tratament a Utilizatorilor 

3.1     Operatorul este obligat să trateze cu strictă egalitate Utilizatorii, mai ales în ceea ce priveşte condiţiile de furnizare şi de preţ/tarif pentru apa potabilă şi canalizare, în funcţie de caracteristicile ofertei Operatorului şi ale nevoilor Utilizatorilor, aceste nevoi fiind definite de caracteristicile furnizării Serviciilor delegate.

3.2   Prin excepţie de la articolul 3.1 de mai sus, Operatorul poate oferi un tratament diferenţiat pentru aplicarea noilor preţuri şi tarife după Data Intrării în Vigoare, conform prevederilor articolului 16 din Dispoziţiile Speciale – Partea de Apă şi ale articolului 12 din Dispoziţiile Speciale – Partea de Canalizare, dacă legislaţia în vigoare o permite.
CAPITOLUL II – ARIA DELEGĂRII

Articolul 4 – Definiţia Ariei Delegării 

4.1
Aria Delegării este definită ca fiind totalitatea Zonelor Urbane expres menţionate în anexa nr. 1(a) de mai jos pentru apa potabilă şi anexa nr. 1(b) de mai jos pentru canalizare. 

4.2
Limitele Ariei Delegării includ zonele urbanizate la Data Intrării în Vigoare, situate în Zonele Urbane menţionate în articolul 4.1 de mai sus, precum şi acelea a căror urbanizare este probabil să aibă loc pe parcursul Duratei Contractului de Delegare şi care se află în aceleaşi Zone Urbane.

Zonele a căror urbanizare este probabilă nu includ doar zonele care pot fi dezvoltate conform planului local de dezvoltare, ci şi zonele pe care deşi nu se poate construi, li s-ar putea permite dezvoltarea ulterioară, pe Durata Contractului de Delegare.

În toate situaţiile, Aria Delegării include toate perimetrele existente de Distribuţie a Apei şi de Colectare a Apelor Uzate, la Data Intrării în Vigoare, astfel cum este definită în articolele 4 din Dispoziţiile Speciale - Partea de Apă, respectiv Dispoziţiile Speciale – Partea de Canalizare.

4.3
Aria Delegării poate fi extinsă la alte Zone Urbane, integral sau în parte, decât cele menţionate mai sus, conform prevederilor articolul 6.2 din Dispoziţiile Generale ale Contractului de Delegare.

Articolul 5 – Evidenţe şi detalii tehnice

5.1
Pentru fiecare dintre Zonele Urbane menţionate în articolul 4.2 de mai sus, Operatorul va întreprinde următoarele acţiuni:

a)  să analizeze evidenţele şi informaţiile tehnice existente deţinute de Autoritatea Delegantă privind bunurile aferente serviciilor publice de alimentare cu apă şi de canalizare în fiecare Zonă Urbană;

b)  să efectueze orice anchete şi măsurători cerute pentru completarea acestor informaţii în vederea furnizării detaliilor fizice şi tehnice complete privind toate echipamentele de apă şi de canalizare instalate, inclusiv structuri, construcţii, echipamente mecanice şi electrice, precum şi detalii privind lungimile, diametrele şi materialele din care sunt realizate reţelele de transport, alimentare şi distribuţie a apei potabile sau de colectare a apei uzate, inclusiv fabricaţia, capacitatea proiectată şi data instalării dacă aceste informaţii sunt disponibile. Aceste acţiuni vor fi efectuate astfel încât să furnizeze informaţii corespunzătoare pentru Registrul Mijloacelor Fixe şi să permită exploatarea, întreţinerea şi înlocuirea acestora;
b) să actualizeze Perimetrul de Distribuţie a Apei  şi  Perimetrul de Colectare a Apei Uzate aplicabile pentru Zona Urbană;

c) dacă este cazul, să actualizeze valoarea  raportului dintre nevoile de servicii şi densitatea populaţiei astfel cum rezultă aceasta din anchetele efectuate din cinci în cinci ani menţionate în articolul 38 de mai jos.

5.2


Operatorul trebuie ca până la sfârşitul Perioadei de Tranziţie să finalizeze planurile a) şi b) de mai sus.

TITLUL II – SISTEMUL DE LUCRĂRI
CAPITOLUL I – NATURA LUCRĂRILOR

Articolul 6 – Lucrările de Întreţinere

6.1
Lucrările de Întreţinere Standard sunt constituite din totalitatea acţiunilor/lucrărilor necesare în vederea întreţinerii echipamentelor sau instalaţiilor în stare de bună funcţionare având în vedere optimizarea duratei lor de viaţă, astfel încât, mai ales, aceasta să nu fie în nici un caz inferioară Duratelor de Viaţă Tehnice prevăzute în anexa nr. 3 la eDispoziţiilor Speciale – Partea de Apă şi în anexa nr. 3 la Dispoziţiilor Speciale - Partea de Canalizare.

6.2
Lucrările de Întreţinere Planificate efectuate asupra unor bunuri se referă la lucrări care nu duc la o creştere a valorii acestora sau la o prelungire a duratei lor de viaţă, dar sunt suficient de importante pentru a justifica o prelungire peste termen a cheltuielilor aferente. Procedurile contabile pentru Lucrările de Întreţinere Planificate sunt stabilite în conformitate cu regulile contabile şi cu prevederile fiscale aplicabile.

Articolul 7 – Lucrări de Înlocuire

7.1
Lucrările de Înlocuire constau în totalitatea lucrărilor care sunt necesare datorită înlocuirii complete sau parţiale a Bunurilor de Retur care pot fi reînnoite.

7.2
Operatorul este obligat să efectueze Lucrările de Înlocuire asupra Bunurilor de Retur care pot fi reînnoite la termenul prevăzut, în principiu conform planului stabilit conform Duratelor Tehnice de Viaţă înregistrate în Registrul Mijloacelor Fixe. 
7.3
Operatorul poate devansa sau amâna Lucrările de Înlocuire care sunt specificate în Registrul Mijloacelor Fixe, astfel încât Bunurile de Retur aferente să fie întreţinute în condiţii de lucru corespunzătoare.

Articolul 8 – Lucrări de Extindere , Consolidare (Reabilitare) şi Modernizare

8.1
Lucrările de Extindere constau în lucrări privind un nou echipament sau o nouă instalaţie, care nu se efectuează în vederea reînnoirii unui echipament sau unei instalaţii existente. Îndeosebi, extinderea fie a Perimetrului de Distribuţie a Apei, fie a Perimetrului de Colectare a Apei Uzate constituie Lucrări de Extindere.

8.2
Lucrările de Consolidare (Reabilitare) sunt acele lucrări care modifică un echipament sau o instalaţie existente, în vederea creşterii capacităţii sale tehnice.

8.3
Acea parte a lucrărilor, în privinţa cărora reînnoirea are ca rezultat creşterea capacităţii bunului reînnoit, se consideră că sunt Lucrări de Consolidare (Reabilitare). În cazul în care aceste lucrări nu pot fi identificate din punct de vedere fizic cu echipamentul sau instalaţia principală, este creat un nou mijloc fix, de îndată ce costul Lucrărilor de Înlocuire depăşeşte jumătate (50%) din valoarea de înlocuire a bunului. Dacă lucrările pot fi identificate din punct de vedere fizic, atunci ele fac obiectul unei amortizări specifice.

8.4
Lucrările de Modernizare se referă la orice lucrări semnificative care duc la o creştere a valorii sau la o prelungire a duratei normale de viaţă operaţionale a unui bun peste termenul planificat pentru reînnoire sau înlocuire. Lucrările de Modernizare se amortizează conform regulilor contabile şi prevederilor fiscale aplicabile.

CAPITOLUL II – FINANŢAREA LUCRĂRILOR (INVESTIŢIILOR)
Articolul 9 – Principii  Generale 
9.1.  Toate lucrările definite în articolele 6 si 7 din Capitolului I de mai sus sunt efectuate de Operator fiind finanţate de Operator, iar lucrările definite în articolul 8 cad în sarcina Autorităţii Delegante sau, în mod excepţional, de Utilizator în acele situaţii prevăzute în articolul 11 de mai jos. 
9.2.  Operatorul, pentru lucrările definite în articolele 6 şi 7 din Capitolul I, este liber să definească metoda sa de finanţare, luând în considerare necesitatea echilibrului economic şi financiar al Serviciilor delegate. Operatorul rămâne răspunzător pentru împrumuturile contractate, în toate cazurile în care Contractul de Delegare expiră, încetează sau este răscumpărat.
9.3.   Finanţarea investiţiilor şi co-finanţarea se va realiza din următoarele surse:

a) Granturi de la Uniunea Europeană sau subvenţii de la Bugetul de Stat sau Bugetele Locale. În acest sens Operatorul va desfăşura toate diligenţele necesare, cu sprijinul Autorităţii Delegante, pentru a obţine aceste surse de finanţare;

b) Contractarea de împrumuturi de la Bănci Locale sau Instituţii Financiare Internaţionale.

c) Surse proprii ale operatorului obţinute din eficientizare economică sau creşteri de tarife şi preţuri.

9.4.   Conform Ordonanţei de Urgenţă nr. 198/2005 privind constituirea, alimentarea şi utilizarea Fondului de Întreţinere, Înlocuire şi Dezvoltare (IID) pentru proiectele de dezvoltare a infrastructurii serviciilor publice care beneficiază de asistenţă financiară nerambursabilă din partea Uniunii Europene şi a acordurilor de împrumut cu Banca Europeana pentru Reconstructie si Dezvoltare, impozitul pe profit, vărsămintele de profit net, toate dividentele şi redevenţa plătite de Operator trebuie returnate acestuia pentru a alimenta Fondul IID. 

Din momentul semnării prezentului Contract de Delegare şi până în momentul aplicării prevederilor Ordonanţei de Urgenţă 198/2005 privind constituirea, alimentarea şi utilizarea Fondului de Întreţinere, Înlocuire şi Dezvoltare (IID) pentru proiectele de dezvoltare a infrastructurii serviciilor publice care beneficiază de asistenţă financiară nerambursabilă din partea Uniunii Europene, Autoritatea Delegantă va vărsa într-un cont special, pus la dispoziţia Operatorului, sume echivalente cu cele încasate în bugetele locale sau judeţene, după caz, egale cu:

a) Dividendele încasate de la Operator;

b) Redevenţa încasată de la Operator aferentă bunurilor a căror gestiune este Delegată;

c) Impozitul pe profit încasat de la Operator.
d) dobanzile aferente disponibilitatilor Fondului IID.

Plata sumelor mai sus menţionate se face în 5 zile lucrătoare din momentul încasării lor de către Autoritatea Delegantă.

Operatorul va utiliza fondurile din contul IID mai sus menţionate în ordinea de priorităţi stabilită la art.5 al Normei pentru constituirea, alimentarea şi utilizarea Fondului de întreţinere, înlocuire şi dezvoltare aprobată prin Ordonanţa de Urgenţă nr. 198/ 22.12.2005 privind constituirea, alimentarea şi utilizarea Fondului de întreţinere, înlocuire şi dezvoltare pentru proiectele de dezvoltare a infrastructurii serviciilor publice care beneficiază de asistenţă financiară nerambursabilă din partea Uniunii Europene 
Pentru a scurta mecanismul de circulaţie al fondurilor şi pentru a asigura eficientizarea procesului de rambursarea a împrumuturilor şi realizarea de investiţii din surse proprii, Autoritatea Delegantă este de acord ca întregul profit de distribuit după deducerea sumelor alocate la rezerve conform prevederilor legale, să fie direct vărsat în fondul IID.
9.5
Împărţirea Investiţiilor între Unităţile Administrativ Teritoriale

Împărţirea viitoarelor investiţii între unităţile administrativ teritoriale delegante se va face pe baza următoarelor principii generale (în ordinea priorităţii):

a) Conform prioritizării din Master Planul aprobat şi transmis Ministerului Mediului şi Dezvoltării Durabile;

b) Conform perioadelor de tranziţie pentru conformarea cu Directivele Uniunii Europene;

c) Conform strategiei de eficientizare a operării propusă de Operator în planul de afaceri;

d) Conform planurilor de dezvoltare ale fiecărei unităţi administrativ teritoriale şi proporţional cu participarea la finanţare.
Articolul 10 – Lucrările de Extindere sau Consolidare (Reabilitare) Finanţate de Operator
În cadrul Perimetrelor de Distribuţie a Apei şi de Colectare a Apei Uzate, Operatorul se angajează,  să execute toate Lucrările de Extindere sau Consolidare (Reabilitare) necesare în vederea furnizării corespunzătoare a Serviciilor delegate, pe cheltuiala sa, imediat la finalizarea lucrărilor, efectuate sub sau în lungul unui Drum Public Corespunzător Traficului Vehiculelor, indiferent de distanţa dintre ultimul punct de legătură posibil şi oricare dintre reţelele de alimentare cu apă sau de canalizare.

Articolul 11 – Lucrările de Extindere sau Consolidare (Reabilitare) Finanţate de Utilizatori

Părţile precizează că dispoziţiile prezentului articol se vor aplica în măsura în care prevederile legale aplicabile o vor permite.

11.1
Lucrări în Perimetrele de Distribuţie a Apei şi de Colectare a Apei Uzate

În interiorul Ariilor de Distribuţie a Apei şi de Colectare a Apei Uzate Lucrările de Extindere trebuie executate de Operator pe cheltuiala sa, în funcţie de fondurile disponibile. Acestea sunt finanţate de Utilizatori pentru acele porţiuni de lucrări care îndeplinesc condiţiile prevăzute în articolul 9.4 din Dispoziţiile Speciale – Partea de Apă şi în articolul 8.4 din Dispoziţiile Speciale – Partea de Canalizare. 

Toate Lucrările de Consolidare (Reabilitare) care sunt justificate de Lucrările de Extindere prevăzute în articolul 11.1 sunt în sarcina Operatorului.

11.2
Finanţarea Lucrărilor de Extindere sau de Consolidare (Reabilitare) în afara Ariilor de Distribuţie a Apei şi de Colectare a Apei Uzate

În afara Ariilor de Distribuţie a Apei şi de Colectare a Apei Uzate, Lucrările de Extindere sau de Consolidare (Reabilitare) sunt efectuate de către Operator în cadrul limitelor stabilite în articolul 9.5 din Dispoziţiile Speciale - Partea de Apă şi în articolul 8.5 din Dispoziţiile Speciale – Partea de Canalizare.

Toate Lucrările de Extindere sau de Consolidare (Reabilitare) în afara Ariilor de Distribuţie a Apei şi de Colectare a Apei Uzate sunt plătibile în avans de către Utilizatori.

11.3 Condiţiile de Rambursare a Utilizatorilor pentru Lucrările de Extindere 

Un Utilizator nou poate fi branşat/racordat la o prelungire finanţată deja de unul sau mai mulţi Utilizatori doar dacă, în prealabil, rambursează acestor Utilizatori o sumă proporţională cu debitul de apă potabilă sau de apă uzată pe care contractează să o utilizeze, conform cotei-părţi utilizate din echipamente şi instalaţii. Calculul acestei sume trebuie să ţină cont de suma totală a cheltuielilor pentru prima branşare/racordare, care au fost suportate de Utilizatorii antemenţionaţi, din care se scade o şaizecime (1/60) pentru fiecare lună scursă de la data punerii în funcţiune a prelungirii.

Articolul 12 – Zonele de dezvoltare armonizată industrială sau rezidenţială
Părţile precizează că dispoziţiile prezentului articol se vor aplica în măsura în care prevederile legale aplicabile o vor permite.

12.1
Anterior dezvoltării oricărei noi zone de dezvoltare armonizată pentru care este necesară o cerere din partea a cel puţin 100 locuitori, Părţile convin să lucreze împreună cel puţin 1 (un) an înainte de începutul prevăzut pentru furnizarea noilor servicii, în scopul de a permite integrarea acestor noi zone în Perimetrele de Distribuţie a Apei şi de Colectare a Apei Uzate, conform unui plan stabilit prin acordul Părţilor.

12.2
În urma discuţiilor prevăzute în articolul 12.1 de mai sus, orice zonă de dezvoltare armonizată industrială sau rezidenţială, care s-ar afla situată în interiorul sau în afara Perimetrelor de Distribuţie a Apei sau de Colectare a Apei Uzate, îl obligă pe dezvoltatorul imobiliar, care iniţiază o asemenea dezvoltare, să acorde un avans Operatorului, care să acopere costurile pentru branşarea/racordarea noii zone şi pentru dezvoltarea reţelelor din cadrul zonei până la nivelul Branşamentelor/Racordurilor Utilizatorilor cu care sunt conectaţi.

12.3
Operatorul şi dezvoltatorul imobiliar vor elabora un contract de pre-finanţare a lucrărilor. Operatorul va rambursa dezvoltatorului imobiliar cheltuielile sale, în funcţie de fondurile puse la dispoziţie de către Autoritatea Delegantă,  la data când sunt puse în funcţiune Branşamentele/Racordurile noilor Utilizatori, proporţional cu capacităţile puse în funcţiune, în funcţie de capacitatea integrală planificată şi pentru o perioadă ce nu poate depăşi 8 (opt) ani.

12.4
Dacă este necesar, persoanele private menţionate în articolul 12.2 de mai sus, acţionând în numele lor sau în numele viitorilor Utilizatori, trebuie să pună la dispoziţia Operatorului, cu titlu gratuit, la alegerea lor, fie terenul necesar instalării echipamentului de distribuţie şi lucrărilor, fie mijloacele corespunzătoare tuturor exigenţelor pentru instalarea şi folosirea acestor echipamente şi lucrări. Operatorul poate folosi, cu titlu gratuit, echipamentele şi instalaţiile astfel construite, mai ales în scopul de a alimenta reţeaua de distribuţie.

CAPITOLUL III – EXECUTAREA ŞI CONTROLUL LUCRĂRILOR

Articolul 13 – Reguli general aplicabile executării lucrărilor

13.1.
În ceea ce priveşte efectuarea lucrărilor menţionate în prezentul titlu, Operatorul este obligat să respecte prevederile legale, îndeosebi acelea care reglementează domeniul public, construcţiile şi planurile de urbanism, drumurile publice şi standardele tehnice în utilizarea materialelor şi tehnologiilor.

13.2.
În toate situaţiile, oricare ar fi termenele şi condiţiile de efectuare a lucrărilor, materialele şi echipamentele care sunt prevăzute a fi incorporate în Bunurile de Retur trebuie să fie alese şi folosite în conformitate cu nivelul de dezvoltare al tehnicii şi cu standardele în vigoare.  

Articolul 14 – Achiziţiile publice de lucrări şi executarea lucrărilor

14.1
Operatorul organizează achiziţiile publice şi execută lucrările prevăzute în prezentul titlu, conform legii şi procedurilor sale interne pentru achiziţii şi executare a lucrărilor.

14.2
În funcţie de natura lucrărilor şi de condiţiile specifice ale achiziţiilor publice, procedurile interne pentru achiziţii şi executare de lucrări vor specifica, în particular, obligaţia Operatorului:

a) să aplice proceduri concurenţiale conform principiului transparenţei;

b) să informeze Autoritatea Delegantă despre termenele şi condiţiile achiziţiilor publice de lucrări şi despre costurile acestora;

c) să organizeze achiziţii publice pentru orice contract, conform exigenţelor directivelor Uniunii Europene si legislatiei aplicabile din Romania.

14.3
Operatorul este obligat să comunice Autorităţii Delegante procedurile sale interne de achiziţii publice şi executare de lucrări în termen de 6 (şase) luni de la Data Intrării în Vigoare. Operatorul trebuie să informeze Autoritatea Delegantă cu precizie despre orice modificare adusă acestor proceduri, în Raportul său Anual sau printr-un Act adiţional la Raport.

14.4
Înainte de semnarea oricărui contract în legătură cu un Bun de Retur şi a cărui valoare depăşeşte 5 % (cinci la sută) din cifra de afaceri a anului precedent, Operatorul va comunica proiectul de contract Autorităţii Delegante, în scop informativ. 
14.5
La finalizarea oricărei lucrări referitoare la Bunurile de Retur, Operatorul trebuie să elaboreze şi să semneze o declaraţie de conformitate prin care să declare integrarea acestor bunuri în domeniul public al Localităţii şi afectarea acestor bunuri Serviciilor delegate. Atunci când lucrările au fost executate ca urmare a unei oferte de achiziţii publice, după cum se prevede în articolul 14.4 de mai sus, declaraţia este de asemenea verificată de Autoritate Delegantă, în scop informativ. Declaraţia nu poate fi folosită de Operator pentru a limita sau exonera în executarea obligaţiilor pe sine sau pe contractanţi, în ceea ce priveşte studiile, proiectarea, realizarea şi recepţia lucrărilor.

14.6
Ca urmare a afectării pentru Serviciile delegate a echipamentelor şi instalaţiilor astfel executate, Operatorul nu va putea sub nicio formă să recurgă la caracteristicile şi situaţia acestor echipamente şi instalaţii pentru a evita îndeplinirea obligaţiilor ce-i incumbă potrivit prezentului Contract de Delegare, fără a se aduce atingere dreptului său de acţiona împotriva contractanţilor şi furnizorilor, conform legislaţiei şi reglementărilor aplicabile. 

Articolul 15 – Informarea Autorităţii Delegante în cursul lucrărilor efectuate asupra Bunurilor de Retur

15.1
La iniţiativa sa, Autoritatea Delegantă controlează studiile legate de lucrările ce urmează a fi executate asupra Bunurilor de Retur, precum şi executarea acestor lucrări.
În acest scop, Operatorul informează Autoritatea Delegantă asupra lucrărilor pe care le execută sau le-a executat asupra Bunurilor de Retur şi pune la dispoziţia acesteia, îndeosebi, studiile preliminare, documentele tehnice şi financiare, inclusiv procesele verbale ale întâlnirilor de la şantierele unde se execută lucrările şi evidenţele contabile detaliate periodice.

15.2
Autoritatea Delegantă are dreptul de acces la şantierele Operatorului, cu condiţia ca vizitele să fie efectuate împreună cu un reprezentant al Operatorului, să respecte toate regulile de securitate a personalului şi de protecţie a instalaţiilor şi să nu producă tulburări exagerate Operatorului. Ori de câte ori consideră necesar, Autoritatea Delegantă va fi prezentă la recepţia provizorie şi/sau finală a echipamentelor şi lucrărilor. Operatorul este obligat să informeze Autoritatea Delegantă despre datele recepţiei echipamentelor şi lucrărilor menţionate mai sus, într-un termen suficient ca să permită organizarea participării.

15.3
Când, cu ocazia vreunei inspecţii, Autoritatea Delegantă descoperă lipsuri sau defecţiuni care pot afecta furnizarea Serviciilor delegate, el trebuie să-i notifice Operatorului acest aspect în termen de cel mult 7 (şapte) zile calendaristice de la data descoperirii.

Articolul 16 – Neexecutarea de către Operator a lucrărilor în termen 

16.1
În cazul neexecutări de către Operator a uneia dintre lucrările definite în prezentul titlu, în termen, care are drept rezultat o întrerupere de durată a tuturor sau a unei părţi dintre Serviciile delegate, Autoritatea Delegantă poate să execute lucrările necesare, fără îndeplinirea altor formalităţi, pe cheltuiala şi pe riscul Operatorului, în scopul asigurării funcţionării corespunzătoare a Serviciilor, într-un termen rezonabil din punct de vedere tehnic şi după o notificare care nu s-a soldat cu niciun rezultat.

16.2
Aceeaşi procedură poate fi aplicată în cazul unui defect sau a unei deficienţe în refacerea drumurilor publice sau private şi a lucrărilor conexe, în limita lărgimii săpăturilor şi cu respectarea regulilor aplicabile. Într-o asemenea situaţie, termenul de notificare este de 7 (şapte) zile lucrătoare.
CAPITOLUL IV – RESPECTAREA DREPTURILOR DE TRECERE

Articolul 17 – Definiţia dreptului de trecere

17.1
În temeiul dreptului de trecere şi cu respectarea siguranţei şi confortului persoanelor fizice, Operatorul este îndreptăţit :

a) să instaleze suporturi permanente sau ancorări pentru conducte de suprafaţă, fie în exteriorul pereţilor care sunt situaţi în lungul drumurilor publice, fie pe acoperişurile sau terasele clădirilor, cu condiţia ca accesul din exterior la acestea să fie posibil şi să fie respectate normelor de urbanism şi de întreţinere a drumurilor; 

b) să aibă conducte care să treacă pe deasupra ori sub terenuri private;

c) să instaleze conducte subterane permanente pentru apă şi de canalizare sau suporturi pentru conducte aeriene pe terenuri private fără construcţii care nu sunt îngrădite cu pereţi sau alte îngrădiri echivalente;

d) să taie ramurile şi rădăcinile copacilor din apropierea conductelor aeriene sau îngropate, care ar putea să prejudicieze lucrările prin mişcarea, creşterea sau căderea lor.

O notificare va fi trimisă părţilor interesate cu cel puţin 1 (o) lună înainte de începerea lucrărilor. Acest termen este redus la 7 (şapte) zile lucrătoare în cazul prevăzut la litera d) de mai sus.

17.2
Dreptul de trecere nu conduce la nicio deposedare. Cu toate acestea el este însoţit de un drept de acces şi de întreţinere a instalaţiilor. Montarea de suporturi pe ziduri nu poate aduce atingere dreptului proprietarului de a demola, repara sau înălţa. Existenţa conductelor sau suporturilor pe un teren deschis, fără construcţii, nu aduce atingere dreptului proprietarului de a îngrădi sau de a construi pe terenul său. Aceste drepturi vor fi exercitate fără a se abuza de ele. 
Articolul 18 – Exercitarea drepturilor de trecere

18.1
Un proiect care să detalieze planul conductelor de apă şi de canalizare va fi elaborat de Operator. Acesta va fi aprobat de departamentele competente din cadrul Autorităţii Delegante, după consultarea autorităţilor implicate.

18.2
Ulterior notificării părţilor interesate despre lucrările planificate, o anchetă va fi deschisă pe căi oficiale, a cărei durată va fi de 14 (paisprezece) zile lucrătoare. Funcţionarul numit de departamentul competent din cadrul Autorităţii Delegante va strânge informaţiile şi va elabora un raport.

18.3
Ancheta este condusă de serviciile competente din cadrul Autorităţii Delegante la cererea Operatorului. Printre documentele anchetei se vor număra un plan topografic care să detalieze toate proprietăţile sau terenurile afectate de drepturile de trecere, cu menţionarea numelor părţilor interesate, ale proprietarilor, ale operatorilor terenurilor sau posesorilor legali şi vor furniza informaţii despre starea actuală, despre natura şi întinderea a drepturilor de trecere care vor fi instituite.

18.4
Raportul se înaintează Operatorului în vederea unor eventuale modificări ale planului reţelelor. În cel de-al doilea caz, dacă sunt afectate şi alte proprietăţi, se desfăşoară o nouă anchetă. Dacă aceasta din urmă eşuează, procedura de expropriere se aplică pentru primul plan.

18.5
Aprobarea planului dă naştere drepturilor de trecere care vor fi înregistrate în Cartea Funciară.

18.6
Lucrările menţionate în prezentul titlu se prezumă că au fost executate în trecut şi că vor fi executate în viitor în condiţii care să le permită să suporte, fără vreun prejudiciu, toate consecinţele normalei repartizări a drumurilor publice şi, dacă este cazul, ale folosinţei proprietăţii private, astfel cum este definită, dacă este necesar, de convenţiile asupra dreptului de trecere, în conformitate cu legislaţia în vigoare.

Articolul 19 – Despăgubirile pentru prejudiciile provocate de drepturile de trecere

În cazul în care studiile privind modalităţile de dezvoltare sau întreţinere a instalaţiilor, ce duc la o modificare a situaţiei existente, includ (i) o preluare permanentă a construcţiilor sau terenurilor afectate ori (ii) o scădere a capacităţii lor de a fi utilizate eficient şi provoacă un prejudiciu direct, cert şi actual, părţile interesate sunt îndreptăţite să primească o despăgubire. Despăgubirile vor fi plătite de către Autoritatea Delegantă. În situaţia în care părţile nu ajung la o înţelegere, despăgubirea va fi stabilită de instanţa judecătorească competentă.

Articolul 20 – Folosinţa drumurilor publice şi private

20.1
În legătură cu furnizarea Serviciilor delegate, Operatorul are numai dreptul de a executa lucrările definite în prezentul titlu, fie că se află la suprafaţa sau în subteranul drumurilor publice sau instalaţiilor legate de acestea, fără a prejudicia aplicarea, dacă este cazul, a articolului 29.5 din Dispoziţiile Generale ale Contractului de Delegare.

20.2
Execuţia lucrărilor de către Operator pe drumurile publice este condiţionată de acordarea autorizaţiilor necesare, pe care acesta trebuie să le solicite, pe răspunderea sa.

20.3
Autoritatea Delegantă se angajează să depună toate diligenţele în vederea obţinerii autorizaţiilor pentru realizarea lucrărilor de către Operator pe acele drumuri care nu fac parte din domeniul public sau privat al Autorităţii Delegante.

20.4
Operatorul este obligat să restabilească comunicaţiile şi traficul, în cazul în care acestea sunt întrerupte, diminuate sau perturbate pentru a permite executarea lucrărilor definite în prezentul capitol, cu excepţia situaţiei în care o dispensă în acest sens este prevăzută de Dispoziţiile Speciale – Partea de Apă sau Dispoziţiile Speciale – Partea de Canalizare.

20.5.
Oricine execută lucrări pe drumurile publice este obligat să aducă la starea iniţială conductele şi lucrările aferente acestora (de exemplu aducerea la adâncimea de pozare a conductei şi aducerea la cota drumului a tuturor lucrărilor conform cotei drumului anterior sau nou executat).
Articolul 21 – Protecţia Mediului

21.1 Operatorul este obligat să respecte legislaţia aplicabilă privind protecţia siturilor şi a mediului. Pe cheltuiala sa va trebui să ia măsurile necesare în vederea restaurării şi reabilitării siturilor şi terenurilor unde lucrările şi echipamentele pe care le utilizează au un impact asupra mediului care reprezintă o încălcare a prevederilor mai sus menţionate.

21.2 Operatorul este obligat să menţină gradul poluării de orice natură la un nivel minim care poate fi atins în mod rezonabil, îndeosebi cea legată de depunerile de nămol şi emisiile de gaze. În orice caz, această poluare trebuie să se încadreze în limitele fixate de legislaţia aplicabilă sau, în lipsa acestora în recomandările Organizaţiei Mondiale a Sănătăţii (OMS).

21.3
În cazul în care echipamente sau lucrări sunt distruse sau scoase din funcţiune, Operatorul va lua măsurile necesare pentru reducerea şi remedierea impactului potenţial ce rezultă din acestea asupra siturilor sau terenurilor, conform normelor legale şi reglementare aplicabile.

CAPITOLUL V – EVALUAREA LUCRĂRILOR

Articolul 22 – Evaluarea lucrărilor referitoare la Bunurile de Retur 

22.1
Lucrările executate de către Operator în aplicarea articolului 9 de mai sus sunt evaluate la valoarea lor de piaţă sau de execuţie, în scopul evaluării patrimoniului Autorităţii Delegante.

22.2
Lucrările executate de Operator asupra Bunurilor de Retur, fără a recurge la o procedură concurenţială, sunt evaluate după cum urmează, în scopul evaluării patrimoniului Autorităţii Delegante:

a) pentru furnizarea de materiale şi echipamente, conform datelor din contabilitatea analitică;

b) pentru Branşamente/Racorduri, în conformitate cu lista de preţuri unitare cuprinsă în anexa nr. 2 la Dispoziţiile Speciale – Partea de Apă şi anexa nr. 2 la Dispoziţiile Speciale - Partea de Canalizare fie, în lipsa unei liste de preţuri, conform unei cotaţii sau urmărind datele din contabilitatea analitică privind costurile istorice.

22.3
În cazul executării lucrărilor pe baza unei cotaţii sau datelor din contabilitate, Operatorul va pune la dispoziţia Autorităţii Delegante toate informaţiile necesare evaluării.

Articolul 23 – Facturarea Lucrărilor finanţate de Utilizatori

23.1.
Lucrările de branşare/racordare, precum şi Lucrările de Extindere sau Consolidare (Reabilitare), finanţate de Utilizatori în condiţiile legii şi executate de Operator, sunt facturate Utilizatorilor fie conform unei liste de preţuri unitare, fie pe baza unei cotaţii.

23.2.
În cazul în care preţul unui echipament specific nu ar fi inclus pe o listă de preţuri, facturarea trebuie făcută conform unei cotaţii.

TITLUL III – SISTEMUL DE PREŢURI ŞI TARIFE

Articolul 24 - Preţurile şi Tarifele
24.1 Operatorul este obligat să furnizeze Utilizatorilor servicii de alimentare cu apă potabilă şi de canalizare, practicând preţuri şi tarife aprobate conform prevederilor legal aplicabile. La fundamentarea preţurilor şi tarifelor se va lua în considerare şi o cotă de dezvoltare stabilită conform prevederilor legale aplicabile. 
Preţurile şi tarifele practicate pentru serviciile de alimentare cu apă şi de canalizare vor fi astfel stabilite încât să asigure acoperirea totală a costurilor operaţionale şi de exploatare, a amortismentelor aferente capitalului imobilizat în active corporale şi necorporale, a costurilor cu protecţia mediului, a costurilor financiare asociate creditelor contractate (incluzând, fără limitare, Contractele de Împrumut Internaţionale), a costurilor asociate contractelor de asigurare, a costurilor ce derivă din prezentul Contract (incluzând, fără limitare, Redevenţa), precum şi a costurilor pentru realizarea Lucrărilor de Investiţii şi obţinerea unui profit rezonabil.
La Data Intrării în Vigoare, listele de preţuri şi tarife sunt prezentate într-un tabel pentru apă potabilă şi un tabel pentru canalizare. De asemenea, în cazul unui consum industrial cu cerinţe speciale în termeni de volum şi caracteristici ale nevoilor sale, Operatorului îi este permis să stabilească un preţ şi/sau tarif specific pe baza costurilor reale de furnizare şi urmărind principiile generale ale serviciului public, îndeosebi egalitatea de tratament a Utilizatorilor.

24.2
Preţurile şi tarifele nu includ taxa pe valoarea adăugată (TVA) pentru furnizarea Serviciilor delegate.

24.3
Preţurile şi tarifele pot fi modificate şi/sau ajustate de Operator în conformitate cu articolele 25 şi 26 de mai jos. Orice preţ şi/sau tarif nou se aplică contractelor de branşare/racordare şi utilizare a serviciilor în vigoare, fără posibilitatea de a avea vreun efect retroactiv.

Articolul 25 – Modificarea / Ajustarea Preţurilor şi Tarifelor

25.1 
În fiecare an, preţurile şi tarifele sunt fundamentate pebaza planului de afaceri de 5 (cinci) ani ce trebuie pregătit până la data de 1 ianuarie a anului respectiv. Orice modificare a preţului sau tarifului faţă de previziunile anterioare trebuie justificată. Variaţiile costurilor de producţie, cum ar fi costul apei brute, al electricităţii, impozitele pot fi folosite în vederea modificării/ajustării preţurilor şi tarifelor. Cu toate acestea lipsa performanţei în gestiunea operaţiilor nu va fi acceptată ca justificare pentru modificarea/ajustarea preţurilor şi tarifelor. Pe de altă parte, creşterea eficienţei este considerată ca o performanţă internă a Operatorului şi prin urmare nu poate fi utilizată pentru a obţine o scădere a nivelurilor preţurilor şi tarifelor. Un auditor autorizat va evalua eficienţa gestiunii Serviciilor delegate pe baza reglementărilor aprobate.

25.2  Preţurile şi/sau tarifele vor fi modificate/ajustate plecând de la preţurile, respectiv tarifele incluse în anexa nr. 1 la Dispoziţiilor Speciale – Partea de Apă şi respectiv anexa nr. 1 la Dispoziţiilor Speciale – Partea de Canalizare.
25.3 Cu cel puţin 30 (treizeci) de zile lucrătoare înainte de data intrării în vigoare a noilor preţuri/tarife rezultând din modificarea/ajustarea anuală, Operatorul informează Autoritatea Delegantă despre aceasta şi prezintă dovada cererii pentru modificarea/ajustarea preţului/tarifului.

25.4 Se reaminteşte în mod expres că modificarea/ajustarea preţurilor şi tarifelor permisă Operatorului de prezentul articol trebuie aplicată conform principiului egalităţii Utilizatorilor.

25.5
În situaţiile în care aplicarea obligatorie a unor prevederi legale sau reglementare noi sau mijloace de producţie noi sau utilizarea de noi surse de energie conduc la o variaţie semnificativă a costurilor operaţionale ale Operatorului, care nu sunt luate în calcul de condiţiile de modificare/ajustare precizate în articolele 26.1 şi 26.2 de mai jos, Operatorul şi Autoritatea Delegantă vor colabora în scopul de a evalua şi de a conveni asupra unui amendament la modificarea/ajustarea preţurilor şi tarifelor.

25.6 Modificarea şi ajustarea preţurilor şi tarifelor se va face în conformitate cu prevederile legale în vigoare.

Articolul 26 – Revizuirea la cinci ani

26.1
La fiecare 5 (cinci) ani, la datele prevăzute în articolul 49 al Dispoziţiilor Generale ale Contractului de Delegare, Părţile vor colabora în vederea negocierii, dacă este necesar, a structurii preţurilor şi tarifelor, a nivelurilor preţurilor şi tarifelor sau a condiţiilor de modificare şi/sau ajustare a preţurilor şi tarifelor, fără a aduce atingere aplicării, atunci când este cazul, a articolului 63 din Dispoziţiile Generale ale Contractului de Delegare.

În baza planului de afaceri Operatorul a stabilit o strategie de tarifare pentru primi cinci ani. 
Strategia de stabilire a preţurilor şi tarifelor începând cu Data Intrării în Vigoare a prezentului Contract a încorporat şi prevederile Hotărârii Guvernului nr. 246/2006 pentru aprobarea Strategiei naţionale privind accelerarea dezvoltării serviciilor comunitare de utilităţi publice.

Nivelurile tarifelor pentru primi trei ani sunt prezentate în anexa nr.II-1 şi anexa nr. III-1.
26.2
În cazul unui acord asupra modificărilor potenţiale ale sistemului de preţuri şi tarife ce rezultă din revizuirea la cinci ani, modificările fac obiectul unui Act adiţional la Dispoziţiile Speciale. În lipsa acordului, preţurile şi tarifele, precum şi regulile referitoare la preţuri şi tarife vor continua să se aplice.

TITLUL IV – CALITATEA SERVICIILOR DELEGATE
CAPITOLUL I – GESTIUNEA SERVICIILOR DELEGATE

Articolul 27 – Calitatea gestiunii

27.1
Operatorul este obligat să gestioneze Serviciile delegate folosind instrumente moderne şi adaptate de management, îndeosebi instrumente informatice, conform normelor aplicabile şi uzanţelor comerciale, în vederea atingerii Indicatorilor de Performanţă ai Serviciului, definiţi în articolele 33-37 de mai jos.

27.2
Nivelurile de performanţă atinse de Operator în gestiunea sa economico-financiară sunt indicatori ai calităţii furnizării Serviciilor delegate. Aceşti indicatori sunt monitorizaţi, nu şi aprobaţi, de Autoritate Delegantă cu ocazia controlului anual pe care îl efectuează asupra managementului Operatorului.

Articolul 28 – Contabilitatea analitică

28.1
Conform prevederilor articolului 42 din Dispoziţiile Generale ale Contractului de Delegare, Operatorul trebuie să pună în aplicare contabilitatea analitică pentru operaţiunile sale. O astfel de contabilitate analitică este avută în vedere pe de o parte pentru a permite gestiunea eficientă a Serviciilor delegate de către Operator şi pe de altă parte pentru a facilita controlul efectuat de Autoritate Delegantă sau de terţii desemnaţi în acest scop. Sistemele informatizate vor fi implementate în cursul Perioadei de Tranziţie.

Contabilitatea analitică a Serviciilor delegate include următorul nivel minim de detaliere:

a) pe activitate : apă şi canalizare;
b) pe  activitate : producţie, transport şi furnizare; 

c) pe gruparea Zonelor Urbane, conform definiţiei Ariei Delegării.

28.2
Contabilitatea analitică descrie de asemenea pe de o parte gestiunea mijloacelor fixe prevăzute în articolul 29 de mai jos şi pe de altă parte procesul de producţie.

28.3
Contabilitatea analitică se integrează în contabilitatea generală sau este în legătură cu aceasta printr-o interfaţă automatică, îndeosebi pentru mijloacele fixe şi mijloacele circulante. Orice consum de mijloace circulante trebuie să fie înregistrat sub forma unei cheltuieli în conturi. Rezultatele din contabilitatea generală şi cele din contabilitatea analitică vor fi, dacă este necesar, armonizate periodic.

Articolul 29 – Gestiunea mijloacelor fixe

29.1
Operatorul gestionează totalitatea activelor transmise în administrare şi folosinţă în detaliu, pentru fiecare mijloc fix, prin intermediul unui Registru al Mijloacelor Fixe, care va conţine:

a) informaţiile descriptive şi tehnice necesare identificării fiecărui mijloc fix;

b) detalii fizice şi tehnice despre toate echipamentele de apă şi canalizare instalate, inclusiv structuri, construcţii, echipamente mecanice şi electrice, precum şi detalii privind lungimile, diametrele şi materialele din care sunt realizate reţelele de transport, alimentare, distribuţie a apei sau de colectare a apei uzate, inclusiv fabricaţia, capacitatea proiectată şi data instalării;

c) informaţii contabile privind fiecare Bun de Retur, mai ales Amortizările, Provizioanele şi cheltuielile pentru Lucrările de Consolidare (Reabilitare), Lucrările de Înlocuire, Lucrările Planificate de Întreţinere şi Lucrările de Modernizare.

29.2
Instrumentul de gestiune a mijloacelor fixe este informatizat şi permite generarea valorilor totale la fiecare nivel, îndeosebi pe grupuri şi sub-grupuri, pe coduri de conturi şi pe gruparea Zonelor Urbane.

Articolul 30 – Gestiunea Utilizatorilor

30.1
Gestiunea Utilizatorilor cuprinde totalitatea activităţilor tehnice, financiare şi administrative legate de relaţia dintre Operator şi Utilizatori. 

30.2 
Instrumentul informatizat de gestiune folosit pentru gestiunea Utilizatorilor are o interfaţă automatică cu contabilitatea generală. 

30.3
Funcţiile gestiunii Utilizatorilor cuprind mai ales:
a) Dosarele Utilizatorilor, cu detalii despre localizarea acestora în măsura în care au legătură cu zonele tehnice;

b) Caracteristicile Branşamentelor/Racordurilor, gestiunea branşărilor/racordurilor individuale, a cererilor de branşare/racordare şi a realizării Branşamentelor/ Racordurilor;

c) Monitorizarea contoarelor, caracteristicile tehnice ale acestora şi calibrarea lor periodică, împreună cu un control al performanţei de măsurare a fiecărui tip de contor în timp;

d) Citirea contoarelor;

e) Controlul consumurilor şi estimarea automată a consumului în caz de probleme la citirea contoarelor;

f) Facturarea, inclusiv următoarele elemente: datele Utilizatorilor, data citirii contorului, data facturării, data plăţii, indexul şi codul de citire, consumul real sau estimat, consumul mediu în trecut, valoarea factorilor preţului/tarifului, metoda de evaluare;

g) Soluţionarea şi gestiunea litigiilor;

h) Modul de tratare a plângerilor;

i) Trimiterea facturilor şi chitanţelor, cu rapoarte lunare care să includă: bilanţul anterior, suma facturată, suma recuperată, valoarea creditului şi debitului, provizioanele pentru rău platnici şi bilanţul lor (Operatorul este obligat să înscrie în contabilitate automat provizioane pentru rău platnici, în funcţie de plăţi şi conform unui grafic precis stabilit pe categorii de clienţi).

Articolul 31 – Eficienţa Sistemului 

31.1
„Eficienţa Sistemului” sau „rata vânzărilor în funcţie de producţia netă” reprezintă raportul dintre volumul facturat Utilizatorilor şi volumul producţiei nete înregistrate, adică fără pierderile din producţie.

Pierderile totale, care sunt folosite în definirea eficienţei Sistemului, includ atât pierderile materiale cu transportul, pierderile materiale cu furnizarea şi pierderile comerciale. Cele din urmă se compun din pierderi datorită Branşamentelor/Racordurilor ilegale, fraudelor la înregistrările contoarelor şi pierderilor la facturare.

31.2
În raportul său anual către Autoritatea Delegantă, prevăzut în articolul 48.4 din Dispoziţiile Generale ale Contractului de Delegare, Operatorul va arăta eficienţa furnizării Serviciilor delegate şi obiectivele îmbunătăţirilor.

Articolul 32 – Gestiunea Comercială

Criteriile calitative ale gestiunii comerciale a Serviciilor delegate includ:

a) Acoperirea Contorizării: raportul dintre numărul de contoare instalate şi numărul de Branşamente/Racorduri funcţionale, în cursul ultimei luni a perioadei avute în vedere.

b) Rata de Citire: raportul dintre numărul de citiri ale contoarelor şi numărul contoarelor funcţionale, în medie pentru toate citirile din anul anterior.

c) Nivelul facturării în funcţie de consumul real: raportul dintre consumul facturat pe baza unui index real al citirilor, fără luarea în considerare a consumului estimat, şi consumul total facturat.

d) Nivelul recuperării pe categorii de clienţi: procentul de facturi într-o anumită lună care sunt  recuperate lună de lună în lunile următoare.

CAPITOLUL II - CALITATEA SERVICIILOR FURNIZATE UTILIZATORILOR

Articolul 33 – Standardele de furnizare a Serviciilor delegate

33.1.
Calitatea Serviciilor furnizate Utilizatorilor se defineşte prin standardele de furnizare, standardele de întrerupere a serviciilor şi timpul alocat Serviciilor delegate.

33.2.
Standardele de furnizare sunt stabilite prin reglementările aplicabile şi prin garanţiile furnizate Utilizatorilor de către Operator prin Contractul de branşare/racordare şi utilizare a serviciilor. Acestea sunt prevăzute în articolul 17 din Dispoziţiile Speciale - Partea de Apă şi în articolul 13 din Dispoziţiile Speciale – Partea de Canalizare. Aceste standarde au un regim permanent şi obligatoriu.

33.3.
Întreruperea serviciului şi standardele de timp ale serviciului sunt definite ca o garanţie a serviciului acordată de Operator Utilizatorilor. Acestea sunt prevăzute în Articolele 18 şi 19 din Dispoziţiile Speciale - Partea de Apă, respectiv articolele 14 şi 15 din Dispoziţiile Speciale – Partea de Canalizare. 

Articolul 34 – Controlul şi Sancţiunile

34.1 
Autoritatea Delegantă va efectua controalele necesare în scopul de a verifica respectarea de către  Operator a standardelor de calitate a Serviciilor furnizate Utilizatorilor.

Autoritatea Delegantă exercită controlul prin serviciile sale administrative sau prin intermediul unor terţi pe care îi desemnează şi ale căror onorarii pot fi suportate de Operator, conform prevederilor articolului 50 din Dispoziţiile Generale ale Contractului de Delegare.

34.2
Dacă este descoperită o deficienţă flagrantă în calitatea Serviciilor furnizate Utilizatorilor şi dacă această deficienţă nu este rezultatul unui caz de forţă majoră, nici nu s-a produs din vina unui terţ, se vor aplica sancţiuni, conform prevederilor articolelor 18 şi 19 din Dispoziţiile Speciale – Partea de Apă şi articolele 14 şi 15 din Dispoziţiile Speciale – Partea de Canalizare. 

CAPITOLUL III – OBIECTIVELE SERVICIULUI delegat

Articolul 35 –Indicatorii de Performanţă ai Serviciului delegat

35.1
Indicatorii de Performanţă ai Serviciului delegat, pentru o anumită Zonă Urbană, sunt daţi de numărul Utilizatorilor direcţi ai Serviciului furnizat de Operator raportat la cifra populaţiei totale a Zonei Urbane.

35.2
La calculul Indicatorilor de Performanţă ai Serviciilor delegate nu vor fi luaţi în considerare Utilizatorii indirecţi, adică aceia care folosesc un punct de alimentare fără a domicilia acolo ori se alimentează din reţea fără un Contract de branşare/racordare şi utilizare de servicii încheiat cu Operatorul, chiar în cazul în care plătesc pentru acest serviciu Utilizatorului care îi alimentează.

Articolul 36 – Calculul Indicatorilor de Performanţă

36.1
Cifra populaţiei din fiecare Zonă Urbană din Aria Delegării rezultă din recensămintele oficiale ori din anchetele demografice menţionate în articolele 37.3 şi 38 de mai jos. Aceste anchete stabilesc de asemenea şi caracteristicile Serviciului.

36.2
Indicatorii de Performanţă ai Serviciilor delegate, pentru fiecare dintre grupele de Zone Urbane din Aria Delegării se calculează ca raport între, pe de o parte numărul Utilizatorilor deserviţi furnizată de ancheta demografică pe o perioadă de cinci ani menţionată în articolele 37.3 şi 38 de mai jos, astfel cum se prevede în articolul 37 de mai jos, şi pe de altă parte cifra populaţiei furnizată de recensăminte sau de ancheta demografică antemenţionată.

Articolul 37 – Obiectivele Indicatorilor de Performanţă

37.1  Obiectivele Indicatorilor de Performanţă ai Serviciilor delegate, începând din Perioada de Tranziţie, şi apoi la finalul fiecărei perioade de cinci ani, sunt prevăzute în anexa nr. 3 de mai jos.

37.2 
Obiectivele Indicatorilor de Performanţă ai Serviciilor delegate sunt obligatorii. Acestea sunt specifice fiecărei grupe de Zone Urbane şi nu pot fi compensate între aceste grupe. Ele pot fi ajustate, prin acordul Părţilor, conform prevederilor Articolului 38.5 de mai jos.

37.3  În decursul primelor 12 (douăsprezece) luni ale Perioadei de Tranziţie, o anchetă de tipul celor pe cinci ani va fi desfăşurată prin acordul Părţilor. Scopul acesteia este, pe de o parte să confirme sau să revizuiască Obiectivele Indicatorilor de Performanţă ai Serviciilor delegate pentru sfârşitul Perioadei de Tranziţie şi, pe de altă parte să specifice metodologia pentru următoarele anchete de cinci ani. În situaţia în care se observă diferenţe semnificative între rezultatele acestei anchete şi cifrele prevăzute în anexa nr.  4, va fi ajustată evoluţia Indicatorilor de Performanţă ai Serviciilor delegate în timp între sfârşitul Perioadei de Tranziţie şi cel de-al zecelea an de la Data Intrării în Vigoare, cu toate că Indicatorii de Performanţă ai Serviciilor delegate pentru cel de-al zecelea an de la Data Intrării în Vigoare nu pot fi modificaţi. 

Articolul 38 – Anchetele de cinci ani

38.1
La fiecare 5 (cinci) ani după sfârşitul Perioadei de Tranziţie, conform graficului prevăzut în articolul 49 al Dispoziţiilor Generale ale Contractului de Delegare, Autoritatea Delegantă va efectua o anchetă demografică în scopul de a stabili, pentru fiecare grup de Zone Urbane, populaţia totală şi numărul de Utilizatori deserviţi de Operator.

38.2
Ancheta de cinci ani va fi efectuată de experţi independenţi desemnaţi de către Autoritatea Delegantă şi aprobaţi de Operator, cu luarea în considerare a competenţei lor. Metodologia stabilită de prima anchetă menţionată în articolul 37.3 de mai sus trebuie respectată cu ocazia următoarelor anchete, cu excepţia modificărilor convenite de Părţi. Ancheta de cinci ani poate fi efectuată prin intermediul sondajelor, folosind eşantioane reprezentative.

38.3
Rezultatele anchetei vor fi revizuite de Operator. Prin acordul Părţilor, elemente suplimentare pot fi cerute expertului care efectuează ancheta, dacă este necesar.

38.4
La finalul fiecărei perioade de cinci ani luate în considerare şi pentru fiecare grup de Zone Urbane care definesc Aria Delegării, stabilirea următoarelor date prin constatările făcute în anchetă este finală:

a) populaţia totală;
b) populaţia deservită, conform definiţiei din articolul 35 de mai sus;
c) numărul Branşamentelor/Racordurilor existente;
d) Indicatorii de Performanţă ai Serviciilor delegate, conform calculului prevăzut în articolul 36 de mai sus.

38.5
La finalul fiecărei perioade de cinci ani obiectivele Indicatorilor de Performanţă ai Serviciilor delegate pentru următoarea perioadă de cinci ani sunt ajustate, dacă este necesar, prin acordul Părţilor, luând în considerare mai ales evoluţia previziunilor privind urbanizarea, dezvoltarea infrastructurii şi puterea de cumpărare a Utilizatorilor.
Indicatorii de Performanţă ai Serviciilor delegate stabiliţi prin acordul Părţilor pentru următoarea perioadă de cinci ani sunt obligatorii. În lipsa unui acord, Indicatorii de Performanţă ai Serviciilor delegate previzionaţi cu ocazia ultimului acord pe cinci ani rămân aplicabili şi obligatorii

Indicatorii de Performanţă ai Serviciilor delegate ţintă pentru al zecelea an de la Data Intrării în Vigoare nu pot fi modificaţi decât dacă, prin acordul Părţilor, ei sunt ajustaţi cu ocazia revizuirii care are loc la fiecare cinci ani.

38.6
În cazul unui dezacord insurmontabil între părţi cu privire la constatările anchetei de cinci ani, se va apela la un al doilea expert, ale cărui constatări vor fi transmise în termen de cel mult 3 (trei) luni de la data finalizării primei anchete. În cazul unui dezacord cu privire la constatările celei de-a doua anchete, Părţile vor soluţiona disputa lor conform articolului 69 din Dispoziţiile Generale ale Contractului de Delegare.

Articolul 39 – Evaluarea financiară a neîndeplinirii Indicatorilor de Performanţă ai Serviciilor delegate

39.1
Pentru fiecare grup de Zone Urbane neîndeplinirea Indicatorilor de Performanţă ai Serviciilor delegate la sfârşitul unei perioade de cinci ani este definit de numărul Branşamentelor/Racordurilor suplimentare care ar fi necesare pentru atingerea Indicatorilor de Performanţă ai Serviciilor delegate aplicabili şi obligatorii. Acest număr de Branşamente/Racorduri se calculează pe baza rezultatelor anchetei de cinci ani, astfel cum este definită în articolele 37.3 şi 38 de mai sus.

39.2
Investiţia medie făcută de Operator pentru fiecare nou Branşament/Racord se calculează prin raportarea valorii curente a cheltuielilor de capital, în perioada exerciţiilor financiare antemenţionate, pentru Lucrări de Extindere şi Consolidare (Reabilitare) pentru reţelele de alimentare cu apă şi canalizare, exceptând Lucrările de Înlocuire şi Lucrările de Modernizare, la numărul total de noi Branşamente/Racorduri din ultimele 3 (trei) exerciţii financiare, separat pentru apă şi canalizare, 

În raportul său anual către Autoritate Delegantă, Operatorul este obligat să arate în detaliu investiţiile aferente şi Branşamentele/Racordurile efectuate, astfel încât să arate care este media investiţiilor efectuate de Operator pe fiecare Branşament/Racord, astfel cum sunt definite mai sus.

39.3
„Valoarea investiţiilor nefinalizate” reprezintă produsul dintre media investiţiilor Operatorului pentru fiecare nou Branşament/Racord, astfel cum se defineşte în articolul 39.2 de mai sus, şi numărul de Branşamente/Racorduri nefinalizate, astfel cum sunt definite în articolul 39.1 de mai sus.

Articolul 40 – Penalităţi aplicabile

40.1
La sfârşitul Perioadei de Tranziţie sau a fiecărei perioade ulterioare de cinci ani, în cazul unei neîndepliniri în furnizarea Serviciului delegat, astfel cum este acesta definit în articolul 39.1 de mai sus, Autoritatea Delegantă va aplica, prin notificare şi fără alte formalităţi, o penalitate egală cu 25% (douăzeci şi cinci la sută) din valoarea investiţiilor nerealizate, astfel cum sunt acestea definite în articolul 39.3 de mai sus.
În plus, Autoritatea Delegantă îi va notifica Operatorului obligaţia de a efectua investiţiile necesare în termen de cel mult 18 (optsprezece) luni în scopul de a atinge Indicatorii de Performanţă ai Serviciilor delegate obligatorii corespunzători perioadei de cinci ani. 
40.2
În cazul în care, la expirarea termenului stabilit în articolul 40.1 de mai sus, în ciuda notificării prevăzute în articolul 40.1 de mai sus, investiţiile necesare nu au fost realizate de Operator şi Indicatorii de Performanţă ai Serviciilor delegate obligatorii pentru perioada de cinci ani nu au fost atinşi din vina exclusivă a Operatorului, pentru unul sau mai multe grupuri de Zone Urbane, poate fi pusă în aplicare procedura de încetare prevăzută în articolul 65 al Dispoziţiilor Generale ale Contractului de Delegare
Articolul 41 – Monitorizarea anuală a Serviciilor delegate

41.1
La sfârşitul fiecărei anchete definite în articolele 38.3 şi 39 de mai sus, sumele previzionate pentru noile Branşamente/Racorduri, pe grupe de Zone Urbane, anual pentru următoarea perioadă de cinci ani, sunt calculate prin interpolarea lineară a obiectivelor Indicatorilor de Performanţă ai Serviciilor delegate care au fost conveniţi.

41.2
În Raportul său Anual către Autoritatea Delegantă, Operatorul va arăta numărul de noi Branşamente/Racorduri pe grupe de Zone Urbane, realizate în cursul ultimului exerciţiu financiar, numărul total de Branşamente/Racorduri la sfârşitul exerciţiului financiar şi Indicatorii de Performanţă ai Serviciilor delegate estimaţi la sfârşitul exerciţiului financiar.

CAPITOLUL IV – SISTEMUL PERIOADEI DE TRANZIŢIE

Articolul 42 –Perioada de Tranziţie

42.1
În cursul Perioadei de Tranziţie, astfel cum este definită în articolul 22.1 din Dispoziţiile Generale ale Contractului de Delegare, Operatorul este obligat să respecte standardele de calitate astfel cum sunt acestea definite în articolul 33 de mai sus, fără a aduce atingere aplicării prevederilor articolului 17.3 din Dispoziţiile Speciale – Partea de Apă şi articolului 13.1 din Dispoziţiile Speciale - Partea de Canalizare.

42.2
În cursul Perioadei de Tranziţie, Operatorul se angajează să respecte obiectivele de calitate privind întreruperea Serviciului delegat care sunt prevăzute în articolul 33 de mai sus, fără a aduce atingere aplicării prevederilor articolului 18.2 din Dispoziţiile Speciale - Partea de Apă şi articolului 14.1 din Dispoziţiile Speciale – Partea de Canalizare.

42.3
Prin derogare de la articolele 42.1 şi 42.2 de mai sus, în situaţia în care calitatea necorespunzătoare a furnizării sau întreruperile Serviciului delegat pun în pericol sănătatea sau siguranţa persoanelor, Operatorul, de urgenţă, va lua măsurile de prevenire şi va executa lucrările necesare în scopul remedierii situaţiei în cel mai scurt termen posibil din punct de vedere tehnic. Operatorul este obligat să informeze Autoritate Delegantă în legătură cu această situaţie şi cu măsurile luate.

42.4
În cursul Perioadei de Tranziţie, Operatorul este obligat să respecte în permanenţă termenele Serviciilor delegate prevăzute în articolul 33 de mai sus.

42.5 În cursul Perioadei de Tranziţie, Operatorul este exonerat de obligaţiile prevăzute în articolele 42.1, 42.2 şi 42.4 de mai sus în cazul în care nu poate fi angajată răspunderea sa directă pentru deficienţele Serviciului sau aceste deficienţe se datorează în mod direct unei deficienţe sau unei capacităţi insuficiente a unui echipament ori a unei instalaţii care face obiectul unor lucrări de reparaţii, actualizare sau consolidare (reabilitare) tehnică identificate la data inventarierii Bunurilor de Retur prevăzute în articolul 10.3 din Dispoziţiile Generale ale Contractului de Delegare.

TITLUL V – RELAŢIILE CU UTILIZATORII
CAPITOLUL I – REGULAMENTELE  SERVICIILOR DELEGATE
Articolul 43 – Scopul Regulamentelor Serviciilor delegate

43.1
Regulamentele Serviciilor delegate reuneşte norme administrative, tehnice şi juridice privind alimentarea cu apă potabilă şi canalizarea, astfel cum sunt reglementate în linii generale de Dispoziţiile Generale din Contractul de Delegare şi Dispoziţiile Speciale, şi care au legătură cu relaţiile dintre Operator şi Utilizatori. 

43.2
Regulamentele Serviciilor delegate descriu, îndeosebi, sistemul de încheiere a Contractelor de branşare/racordare şi utilizare de servicii, prevederile tehnice privind Branşamentele/Racordurile, Sistemele de Contorizare şi Control, condiţiile de plată pentru Utilizatori, penalizările şi orice alte prevederi aplicabile Utilizatorilor.

Articolul 44 – Normele privind Regulamentele Serviciilor delegate

44.1
Regulamentul Serviciilor delegate, Anexa nr.VIII, face parte integrantă din prezentul Contract de Delegare.
Articolul 45 – Comunicarea Regulamentului Serviciilor delegate 

Regulamentul Serviciilor delegate trebuie să fie disponibil în vederea consultării sale de către Utilizatori la orice moment, la sediul Operatorului.

.

CAPITOLUL II – SISTEMUL GENERAL DE ÎNCHEIERE A CONTRACTELOR DE BRANŞARE/RACORDARE ŞI UTILIZARE DE SERVICII
Articolul 46– Obligaţia de a consimţi la încheierea contractelor de branşare/racordare şi utilizare de servicii

46.1
Operatorul trebuie să consimtă la încheierea unui contract cu orice persoană care solicită să devină Utilizator, aflat în interiorul Perimetrului de Distribuţie a Apei şi al Perimetrului de Colectare a Apei Uzate, conform prevederilor articolului 19 din Dispoziţiile Generale ale Contractului de Delegare şi în termenele şi condiţiile prezentului articol.

46.2
De asemenea, Operatorul trebuie să analizeze cererea de branşare/racordare a oricărei persoane ce doreşte să devină Utilizator, aflată în interiorul Ariei Delegării, dar în exteriorul Perimetrelor de Distribuţie a Apei şi de Colectare a Apei Uzate aplicabile.

Această solicitare va fi tratată în termenul stabilit în anexa nr. 4 la Dispoziţiile Speciale - Partea de Apă şi în anexa nr. 4 la Dispoziţiile Speciale – Partea de Canalizare. În răspunsul său către persoana care doreşte să devină Utilizator, Operatorul va arăta condiţiile de cost şi timp pentru realizarea Branşamentului/Racordului, conform tipului de branşare/racordare solicitată.

Dacă este cazul, Operatorul trebuie să explice în scris motivele pentru care nu va da curs solicitării venite din partea persoanei care doreşte să devină Utilizator

46.3
Obligaţia Operatorului menţionată în Articolul 47.1 de mai sus este însoţită de obligaţia Utilizatorului de a plăti Operatorului în avans:

a) cheltuielile de branşare/racordare, atunci când este cazul, conform listei de preţuri din anexa nr. 2 la Dispoziţiile Speciale - Partea de Apă şi anexa nr. 2 la Dispoziţiile Speciale - Partea de Canalizare;

b) o sumă ce corespunde finanţării integrale sau în parte a Lucrărilor de Extindere sau Consolidare (Reabilitare), doar în situaţiile prevăzute de articolele 11 şi 12 de mai sus.

46.4
Orice persoană care solicită încheierea unui Contract de branşare/racordare şi utilizare de servicii sau orice Utilizator care solicită modificarea caracteristicilor unui Branşament/Racord existent trebuie să plătească Operatorului cheltuielile aferente modificării solicitate.

46.5
Operatorul poate amâna obligaţia sa de a încheia contractul până la soluţionarea tuturor potenţialelor datorii sau litigii în legătură cu contracte anterioare, înregistrate în evidenţele Operatorului, în legătură cu respectivul Utilizator sau cu respectiva persoană ce doreşte să devină Utilizator.

46.6
Cu respectarea prevederilor articolului 47.7 de mai jos, Operatorul se angajează să asigure furnizarea apei potabile şi canalizării:

a) Dacă există un Branşament/Racord, în termenul maxim prevăzut în anexa nr. 4 la Dispoziţiile Speciale – Partea de Apă şi în anexa nr. 4 la Dispoziţiile Speciale – Partea de Canalizare; 

b) Dacă trebuie realizat un nou Branşament/Racord, în termenul maxim prevăzut în anexa nr. 4 la Dispoziţiile Speciale - Partea de Apă şi în anexa nr. 4 la Dispoziţiile Speciale – Partea de Canalizare, care curge de la una dintre următoarele date:

· plata taxelor de branşare/racordare;
· dacă este cazul, executarea Lucrărilor de Extindere sau de Consolidare (Reabilitare).

În sensul Contractului de Delegare, un Branşament/Racord nou înseamnă o branşare/racordare realizată pentru prima dată într-un anumit amplasament.

46.7
În situaţia în care un Branşament/Racord nou necesită executarea de Lucrări de Extindere sau Consolidare (Reabilitare), Operatorul va analiza modalităţile în care poate să dea curs acestei solicitări şi îl informează pe solicitant asupra condiţiilor de costuri şi de timp. Dacă cererea nu poate fi satisfăcută într-un termen şi cu un cost rezonabil, Operatorul va notifica solicitantului motivele refuzului, în termen de 2 (două) luni de la data cererii. Operatorul va ţine la dispoziţia Autorităţii Delegante toate documentele în legătură cu cererile de branşare/racordare refuzate.

46.8
Orice depăşire nejustificată de către Operator a termenelor stabilite în articolele 47.6 şi 47.7 de mai sus constituie o nerespectare de către Operator a obligaţiilor sale născute din Contractul de Delegare, fără vreo limitare a obligaţiilor sale faţă de solicitant.

46.9
Orice litigiu dintre Operator şi solicitant în legătură cu un refuz al Operatorului de a consimţi la branşarea/racordare respectivului solicitant sau în legătură cu termenele prevăzute de articolul 47.6(b) de mai sus, va fi dedus judecăţii instanţei judecătoreşti competente.

Articolul 47 – Sistemul încheierii Contractelor de branşare/racordare şi utilizare de servicii

47.1
Contractele de branşare/racordare şi utilizare de servicii se încheie pe o durată nedeterminată şi în orice moment al anului.

47.2
Utilizatorii pot pune capăt Contractului de branşare/racordare şi utilizare de servicii în orice moment, cu notificarea prealabilă a Operatorului cu 30 (treizeci) de zile lucrătoare înainte.

47.3
Operatorul poate pune capăt Contractului de branşare/racordare şi utilizare de servicii în situaţiile prevăzute de legislaţia în vigoare şi de acordurile părţilor, precum şi conform termenilor contractului.

47.4
Contractele de branşare/racordare şi utilizare de servicii pot cuprinde, pe o perioadă determinată şi justificată, prevederi limitative sau de excepţie stabilite prin Regulamentul Serviciului delegat, atunci când Punctul de Delimitare a Instalaţiilor de Alimentare cu Apă dintre Operator şi Utilizator se află într-o zonă în care Operatorului i se permite să furnizeze un serviciu adaptat, conform articolului 49.5 de mai jos. Oricărui litigiu născut din determinarea perioadei prevăzute i se aplică prevederile articolului 47.9 de mai sus.

47.5
Contractul de branşare/racordare şi utilizare de servicii trebuie să indice nivelurile de preţuri şi tarife pentru toate pragurile de consum care pot fi aplicate şi metoda de calcul şi de facturare a cantităţilor de apă potabilă furnizată şi apă uzată preluată.

47.6
Operatorul va supune Autorităţii Delegante pentru aprobare un model de Contract de branşare/racordare şi utilizare de servicii, în termen de 1 (un) an de la Data Intrării în Vigoare.

Lipsa unui răspuns din partea Autorităţii Delegante în termen de 1 (o) lună de la data primirii propunerii elaborate de Operator echivalează cu aprobarea.

Modelul aprobat va fi cuprins într-un act adiţional la Contractul de Delegare.

47.7
Până la aprobarea modelului de Contract de branşare/racordare şi utilizare de servicii de către Autoritate Delegantă conform articolului 48.6 de mai sus, modelul de Contract de branşare/racordare şi utilizare de servicii în vigoare se aplică în continuare.

47.8 Operatorul va factura Utilizatorii pentru :

a) serviciile de alimentare cu apă potabilă şi de canalizare, conform preţurilor şi tarifelor aplicabile;
b) serviciile furnizate de Operator Utilizatorilor, conform  preţurilor şi tarifelor aplicabile.

Perioada de facturare este stabilită de Operator, cu aprobarea Autorităţii Delegante.

47.9 Operatorului îi este permis să introducă şi alte sisteme de plată.

Articolul 48 – Dispoziţii speciale

48.1
Modificările/ajustările de preţuri şi tarife se aplică Contractelor de branşare/racordare şi utilizare de servicii în vigoare de îndată ce aceste modificări/ajustări intră în vigoare. În nici un caz acestea nu pot avea efect retroactiv.

48.2
Operatorului i se permite de către Autoritatea Delegantă să suspende furnizarea apei potabile oricărui Utilizator care nu şi-a achitat facturile, la termenele şi în condiţiile prevăzute de articolul 44.

48.3
Fără a aduce atingere aplicării articolului 49.2 de mai sus, Operatorul poate aplica o penalitate la sumele datorate sub forma unei sume globale conform prevederilor legale.

48.4
Orice contract sau înţelegere prin care se convine asupra vânzării de apă potabilă de către Utilizator uneia sau mai multor persoane care au calitatea de terţi faţă de Contractul de branşare/racordare şi utilizare de servicii, indiferent de motiv sau modalitate, este interzis, cu excepţia cazului în care există Autorizaţia prealabilă scrisă din partea Operatorului. Această interdicţie este prevăzută de Regulamentul Serviciului delegat, care stabileşte de asemenea şi sancţiunile pe care Operatorul i le poate aplica celui care încalcă interdicţia.

48.5
Operatorul poate oferi un serviciu adaptat anumitor categorii de Utilizatori sau în anumite Zone Urbane, cu aprobarea Autorităţii Delegante.

48.6
În cazul în care se descoperă o fraudă în legătură cu un Utilizator sau se constată fapte care coroborate duc la o prezumţie de fraudă în legătură cu un Utilizator, Operatorul va aplica corecţiile corespunzătoare unui consum estimat, majorat cu o penalitate de 20%, şi va încasa de la Utilizator sumele ce corespund cheltuielilor necesare repunerii în starea normală a instalaţiilor, conform listei de preţuri cuprinse în anexa nr. 4 la Dispoziţiile Speciale – Partea de Apă şi respectiv anexa nr. 4 la Dispoziţiile Speciale – Partea de Canalizare fără a aduce atingere posibilităţii de a introduce o acţiune în justiţie.

Articolul 49 – Plata facturilor de către Autorităţi

49.1
Autorităţile administraţiei centrale şi locale vor plăti Operatorului pentru consumurile de apă şi canalizare proprii şi ale compartimentelor pentru care răspund din punct de vedere bugetar, conform termenelor şi condiţiilor specifice stabilite printr-un protocol încheiat între Operator şi respectivele autorităţi administrative în termen de 1 (un) an de la Data Intrării în Vigoare.

49.2
În caz de neplată a facturilor la termen, conform protocolului prevăzut în articolul 49.1 de mai sus sau în lipsa acestor dispoziţii în condiţiile Contractului de branşare/racordare şi utilizare de servicii, Operatorul este îndreptăţit să suspende furnizarea apei potabile şi/sau preluarea apei uzate respectivelor compartimente sau autorităţii administrative aflate în culpă.

Articolul 50 – Recepţia Utilizatorilor

În fiecare Zonă Urbană din Aria Delegării unde Operatorul nu are o structură permanentă, acesta va lua măsurile necesare pentru a asigura regulat funcţia de recepţie, adaptată nevoilor Utilizatorilor.

9. ANEXE

Anexa nr. I. 1 (a) - Zonele Urbane – Pentru Serviciul Public de Alimentare cu Apă Potabilă.
Anexa  nr. I. 1 (b) - Zonele Urbane – Pentru Serviciul Public de Canalizare.

